**Lectio Divina**

**It-Tieni Ħadd tal-Avvent**

Sena B

**Mk 1,1-8**

*“Ħejju t-triq għall-Mulej fid-deżert” (Is 40,3). Nitlob lill-Ispirtu Qaddis jeħodni fid-deżert (Hos 2,16) u jħejjili qalbi għal-laqgħa mal-Mulej.*

**Kuntest tas-silta:**

Din is-silta hija parti mill-*Prologu* tal-vanġelu ta’ Marku (1,1-13), li fih l-evanġelista joffri informazzjoni ġenerali lil-letturi biex iħejjihom ħalli jifhmu aħjar il-persuna u l-messaġġ ta’ Ġesù, l-Iben ta’ Alla. Fil-fatt dan il-*Prologu* huwa mimli riferimenti għall-Iskrittura Lhudija, u li l-evanġelista japplika għall-Battista u għal Ġesù biex juri l-identità ta’ kull wieħed minnhom kif ukoll ir-relazzjoni u d-differenzi ta’ bejniethom. Marku qed jikteb fi żmien meta kien għad hemm konfużjoni fin-nies bejn iż-żewġ figuri. X’uħud kienu għadhom qed jaħsbu li l-Battista kien il-Messija u lanqas biss kienu għadhom semgħu b’Ġesù (ara: At 19,1-7); oħrajn kienu qed ipoġġu lil Ġesù fuq l-istess livell tal-Battista (ara: At 18,24-26). Marku jirrakkonta l-fidi tal-Knisja tal-bidu f’Ġesù l-Iben t’Alla, li sar bniedem, miet u rxoxta, u li fih seħħew il-profeziji kollha tal-Antik Testment.

**Lectio**

**Bidu tal-Evanġelju ta’ Ġesù Kristu l-Iben ta’ Alla.**

Marku jiftaħ il-vanġelu tiegħu billi jippreżenta immedjatament il-persuna ta’ Ġesù u t-titli marbuta magħha: *“Kristu”* u *“Iben ta’ Alla”*. Waqt il-Passjoni Ġesù stess jikkonferma dawn it-titli mogħtija lilu (Mk 14,61-62).

*“Kristu”* tfisser “il-midluk”, u allura “il-Messija” mibgħut, is-Salvatur mistenni minn Iżrael. Pietru jagħmel l-istqarrija ta’ fidi tiegħu meta jagħti dan it-titlu lil Ġesù f’Ċesarija ta’ Filippu: *“Int il-Kristu”* (Mk 8,29), u li biha tagħlaq l-ewwel parti tal-vanġelu ta’ Marku.

*“Iben ta’ Alla”* huwa t-titlu li fuqu hu mibni l-vanġelu kollu ta’ Marku. Insibuh hawnhekk fil-bidu u nerġgħu nsibuh fl-aħħar, fl-istqarrija taċ-ċenturjun Ruman: *“Dan il-bniedem kien tassew Bin Alla”* (Mk 15,39). Matul il-vanġelu nsibuh fl-aktar mumenti importanti: irrivelat minn Alla nnifsu fil-magħmudija ta’ Ġesù (Mk 1,11) u fit-trasfigurazzjoni (Mk 9,7), imxandar qabel il-waqt mill-ispirtu ħżiena (Mk 3,11; 5,7), u huwa dak li jiddetermina l-kundanna ta’ Ġesù quddiem is-Sinedriju (Mk 14,61-64).

Skop ta’ Marku hu li jħabbar *“l-Aħbar it-Tajba”* (*euangelion*) ta’ dan Ġesù Kristu l-Iben ta’ Alla, anzi “li hi” Ġesù Kristu l-Iben ta’ Alla. Hu nnifsu hu l-Aħbar it-Tajba, li hija destinata għall-bnedmin kollha. Is-sostantiv *euangelion* fil-verżjoni Griega tas-LXX, li fuqha jimxi Marku, nsibuha dejjem fil-plural u tirreferi dejjem għal “messaġġi ta’ ferħ” jew “messaġġi importanti” (ara: 1Sam 31,9; Ġer 20,14-15; Is 52,7; eċċ.).

Marku jitkellem mill-*“bidu”* ta’ din l-Aħbar. *Archē* (bidu) fil-Grieg tista’ tfisser “oriġni” imma wkoll “regola/norma”. Iż-żewġ tifsiriet jistgħu joqgħodu flimkien, għaliex l-Aħbar it-Tajba li hi Ġesù hija tabilħaqq il-*bidu ta’ ħolqien ġdid*, b’referenza għall-ewwel ħolqien (Ġen 1,1), imma wkoll *regola ta’ ħajja* li fuqha tinbena l-komunità nisranija.

**Bħalma hu miktub fil-ktieb ta’ Isaija l-profeta: “Ara, jiena nibgħat qablek il-ħabbar tiegħi biex iħejji triqtek.**

Wara li jippreżenta l-figura ta’ Ġesù Kristu u t-titli marbuta magħha, Marku jippreżenta l-figura tal-Battista li kien mibgħut biex iħejji t-triq għal*l-Kristu*.

L-espressjoni *“bħalma hu miktub”* tirreferi mhux biss għal Isaija (40,3) imma wkoll għal Eżodu (23,20) u Malakija (3,1). Huma testi xi ftit mibdula għaliex il-komunità ta’ Marku qrat u nterpretat dawn it-testi f’sens Kristoloġiku. Fid-dawl tal-Eżodu u ta’ Isaija, il-kliem tal-Battista fid-deżert ta’ Ġuda jieħdu valur ta’ tħabbira profetika aktar wiesa’: il-ħelsien sħiħ u definittiv mill-jasar tad-dnub. Mhux b’kumbinazzjoni li Ġesù jibda l-ġlieda tiegħu kontra Satana prorpju fid-deżert (Mk 1,12-13).

**Leħen ta’ wieħed jgħajjat fid-deżert: “Ħejju t-triq tal-Mulej...”**

Fil-vanġelu *“t-triq”* hija l-mixja li wieħed irid jieħu biex isir dixxiplu ta’ Ġesù: *“Kienu mexjin fit-triq, telgħin lejn Ġerusalemm, u Ġesù kien miexi quddiemhom...”* (Mk 10,32). *“Jekk xi ħadd irid jiġi warajja, għandu jiċħad lilu nnifsu, jerfa’ salibu, u jimxi warajja”* (Mk 8,34). Inħejju t-triq għall-Mulej ifisser mela naċċettaw it-triq tiegħu, nimxu t-triq tiegħu, għax f’din it-triq Hu ġej jiltaqa’ magħna. M’hemmx triq oħra.

**Hekk Ġwanni deher jgħammed fid-deżert...**

Il-versi 4-8 jiddeskrivu l-missjoni tal-Battista, ir-risposta entużjażmanti tan-nies, l-ilbies u l-ikel tal-Battista, u l-kontenut tal-messaġġ tiegħu.

Dwar il-missjoni ta’ Ġwanni, Marku jgħid li kien *“jgħammed u jxandar magħmudija ta’ ndiema għall-maħfra tad-dnubiet”*. Biex jgħid *“ixandar”,* huwa juża l-istess verb (*kerysso*) li juża biex jiddeskrivi l-attività ta’ Ġesù (1,14), u l-missjoni tad-dixxipli qabel il-qawmien tal-Mulej (3,14) u wara (14,9). Il-*magħmudija* ta’ Ġwanni hija fuq il-linja tar-riti ta’ purifikazzjoni msemmija fil-Levitiku (14,5-6), imma l-fatt li ssir darba biss, u li hi sinjal ta’ ndiema u mpenn morali, kif ukoll minħabba x-xejra eskatoloġika tagħha, hija għandha karattru ġdid.

*“Kienet tmur għandu l-Lhudija kollha u n-nies kollha ta’ Ġerusalemm”*. It-tweġiba entużjażmanti tan-nies turi t-tama li kienet tant ħajja fil-qalb tal-poplu. L-Aħbar it-Tajba tintlaqa’ aħjar meta tiltaqa’ ma’ din it-tama moħbija fil-qalb tal-bniedem; tama mibnija fuq il-wegħdiet li Alla nnifsu għamel fl-imgħoddi u li ssa qed iseħħu f’Ġesù. U dan hu li għamel Ġwanni, u li qed jipprova jagħmel Marku huwa u jikteb il-vanġelu: jippreżenta lil Ġesù bħala “it-tweġiba” għat-tamiet tal-bniedem.

*“Kien jilbes libsa tax-xagħar tal-ġemel, bi ħżiem tal-ġild madwar qaddu, u kien jiekol ġradijiet u għasel selvaġġ”*. L-ilbies huwa l-istess tal-profeta Elija (ara: 2Slat 1,8). F’Żakkarija nsibu li l-profeti foloz ma jxiddux aktar il-mantell tax-xagħar (13,4). Dan il-mantell hu għalhekk sinjal ta’ profeta awtentiku. L-ikel tiegħu, *“ġradijiet u għasel selvaġġ”*, huwa tipiku ta’ min jgħix fid-deżert, u għalhekk sinjal ta’ ħajja axxetika.

Dwar il-kontentut tal-messaġġ tal-Battista, ninnutaw li joħroġ ċar il-kobor ta’ Dak li *“ġej warajja”*: hu *“aqwa minni”*, jgħid Ġwanni, u hu *“jgħammidkom bl-Ispirtu s-Santu”*. Il-qawwa tiegħu hi dik imħabbra minn Isaija: *“Hawn hu Sidi l-Mulej, li ġej bil-qawwa, u jaħkem bil-qawwa ta’ driegħu”* (40,10). Din il-qawwa se tidher f’Ġesù, speċjalment fir-rebħa tiegħu fuq il-ħakma tax-xitan (Mk 1,21-28; 3,20-27).

L-indenjità ta’ Ġwanni li *“jħollu l-qfieli tal-qorq”* nifhmuha aħjar jekk inżommu quddiem għajnejna dak li jgħid it-Talmud meta jitkellem mis-servizzi li l-qaddej hu mitlub jagħti lill-imgħallem tiegħu: kollha barra dak li jħollu l-qfieli tal-qorq, għax dan kien proprju riservat għall-iskjav.

Il*-“magħmudija bl-Ispirtu s-Santu”* tirreferi mhux għal xi mument partikulari biss imma għall-attività kollha ta’ Ġesù. Il-missjoni kollha tiegħu tikkonsisti f’din l-effużjoni tal-Ispirtu mħabbra minn Ġoel (3,1) u Eżekjel (39,29), u hija destinata għall-bnedmin kollha.

**Meditatio**

Kif jista’ Ġesù jkun *“l-Aħbar it-Tajba”* għalija llum?...

Bħal Ġwanni, jien mibgħut biex inħejji t-triq għall-Mulej. Kif qed inħares lejn il-vokazzjoni tiegħi?...

Lest li nħejjilu t-triq billi jien stess nimxi t-triq tiegħu?...

Ġwanni għaraf il-kobor ta’ Ġesù u l-indenjità tiegħu quddiemu. Lil min qed infittex / qed nagħti: lili nnifsi jew lil Ġesù?...

**Oratio - Contemplatio**

*Nidħol fi djalogu personali ma’ Kristu. Ngħożż il-preżenza tiegħu, waqt li niċċekken quddiemu fi spirtu ġenwin ta’ umiltà.*